Regatul României a comandat 50 de avioane Hawker Hurricane (modelul Mk. I) de la Marea Britanie în anul 1940. Doar 12 au fost livrate înainte ca România să treacă de partea Axei. Avioanele au fost repartizate Escadrilei 53 Vânătoare (transferată la Comandamentul Aero Dobrogea) și au fost folosite în timpul operațiunii Barbarossa pentru protejarea zonelor de coastă ale României și a obiectivelor strategice din Dobrogea. În primele zile ale războiului, piloții români de pe Hurricane au doborât opt avioane fără a suferi pierderi. Locotenent aviator Horia Agarici a doborât 2 bombardiere sovietice DB-3 deasupra portului Constanța și încă unul (neconfirmat însă) deasupra Mării Negre. Două avioane Hurricane au fost pierdute până la sfârșitul anului 1941. Adjutant șef aviator Andrei Rădulescu a reușit performanța de a fi al doilea as din întreaga campanie, având 7 victorii confirmate și patru neconfirmate cu avionul său Hurricane. Alte câteva Hurricane care aparținuseră Forțelor Aeriene Regale ale Iugoslaviei au fost cumpărate în 1941 de la Germania nazistă. Escadrila 53 vânătoare a înlocuit treptat avioanele Hurricane cu modelul autohton IAR 80.